Maroela Media het met Kallie Kriel, uitvoerende hoof van die burgerregte-organisasie AfriForum, en sy adjunk, Ernst Roets, gesels oor die steunwerwingsveldtog na die VSA, die omstrede uitlatings en die kritiek.

** Maroela Media gaan oor die volgende paar weke poog om kommentaar oor van die kwessies soos apartheid en plaasmoorde te kry van rolspelers en meningsvormers reg oor die politieke spektrum.

Die doel van die toer

Volgens Kriel het AfriForum twee ernstige brandpunte in Suid-Afrika geïdentifiseer: die bedreiging van eiendomsreg en plaasmoorde.

“Mense sê ons raak onnodig skrikkerig oor eiendomsreg, maar die feit is die ANC het tydens sy leierskapkonferensie grondonteiening sonder vergoeding as ŉ beleid aanvaar. Pres. Cyril Ramaphosa het ook op openbare platforms gesê die ANC wil grond sonder vergoeding onteien ‘and we are going to give it to our people’.

“As die president dit sê en die ANC, wat die regerende party is, het die besluit geneem, is dit ‘n ernstige bedreiging vir eiendomsreg veral as ‘n mens kyk wat die gevolge daarvan is. ŉ Mens kan sien wat in Venezuela, Kuba en Zimbabwe gebeur het. Die miskenning van eiendomsreg vernietig ‘n land in sy geheel.”

AfriForum het Zimbabwiese boere wat hulle plase destyds in die land se gewelddadige onteieningsproses verloor het bygestaan om vergoeding te kry. “Die boere het vir ons gesê hulle het gedink toe oudpres. Robert Mugabe sy uitlatings oor grond begin maak, hulle moet stilbly want dit is tog net ‘n poging om stemme te werf.”

“Ons het besluit om eerder nou te mobiliseer teen die ANC se beleidsrigting en op te tree in die belang van almal in hierdie land.”

Kriel sê die ander belangrike brandpunt is plaasmoorde en AfriForum beskou dit as ŉ ernstige kwessie omdat slagoffers van die misdaad ook dikwels gemartel word.

Hy meen AfriForum het die volste reg om as ŉ burgerregte-organisasie steun vir die twee spesifieke sake te werf, selfs tot in die buiteland. “Niemand vra vir Kansa hoekom beywer die organisasie homself nie ook vir Vigslyers nie, of maak aanspraak daarop dat ŉ teen-renosterstropingsorganisasie nie omgee vir olifante en leeus nie maar dit is die soort argumente wat teen AfriForum gemaak word.”

AfriForum sê hy kan ook nie bekostig om net plaaslik oor die kwessies te praat nie. “Ons moet lees en glo wat die ANC in hulle beleidsdokumente skryf. Die ANC is tans besig om saam met die EFF op ŉ glybaan van verwoesting na links te gly en hulle sal slegs terugstaan as daar ŉ sterk teenwig is – iets wat AfriForum wil bied.

“Ons neem deel aan plaaslike gesprekke maar ons kry ook internasionale druk om ons ‘n hefboom te gee sodat ons ernstig opgeneem kan word in die gesprekke.”

AfriForum beplan ‘n soortgelyke veldtog na Europa en nog ‘n toer word ook binnekort na Australië beplan.

Die debat oor statistiek rakende plaasaanvalle en -moorde

Prof. Elmien du Plessis, verbonde aan die Noordwes-Universiteit se regsfakulteit, het AfriForum tydens hulle toer in die VSA gekap oor die syfers wat hulle oor plaasmoorde aanbied.

“Dit het ongelukkig nou in ‘n akademiese debat ontaard. Ek het in my boek Kill the Boer ‘n hoofstuk afgestaan aan die syfers van plaasmoorde en terugskouende kon ek seker twee keer meer daaroor geskryf het,” sê Roets.

“Die syfers is moeilik. AfriForum is doelbewus baie konserwatief as ons oor die syfers praat en gebruik slegs minimum syfers. Die syfers wat ek in ons gesprekke in Amerika en op Fox News gebruik het, is die regering se syfers.”

Roets verduidelik dat alhoewel daar nie jaarliks syfers oor plaasaanvalle bekendgemaak word nie, het die regering sedert die afskaffing van die bekendmaking van plaasmoordsyfers in drie gevalle syfers oor plaasaanvalle verskaf.

AfriForum gebruik die syfers wat in ‘n antwoord-en-vraag sessie in Oktober 2017 in die parlement verskaf is.

“Volgens die somme wat ons hieroor gemaak het werk dit uit op twee aanvalle (1,8) per dag en twee plaasmoorde per week oor 18 jaar. Dit is die konserwatiewe syfer wat ons gebruik.”

Hy sê daar is goeie redes om die per 100 000 syfer van plaasmoorde te bevraagteken, maar in hierdie stadium is daar nie ‘n beter som nie.

“AfriForum is besig om te kyk hoe ‘n mens hierdie syfer beter kan bereken. Ek dink die lang antwoord oor plaasmoordstatistiek is dit is baie ingewikkeld, en die kort antwoord is die syfer van plaasmoorde in Suid-Afrika is waarskynlik heelwat hoër as wat ons dink.”

Diskriminasie om net op plaasmoorde te fokus

Roets sê verder AfriForum wil hê plaasmoorde moet as ‘n prioriteitsmisdaad verklaar word sodat daar ‘n spesiale teen-strategie teen dié misdaad opgestel word.

“Dit bestaan vir renosterstropery, koperkabeldiefstal, bendegeweld, geweld teen vroue en kinders en transitorooftogte. Tog as ons dieselfde vra vir plaasmoorde dan word daar gesê ons moet nie hierdie soort misdaad uitsonder nie. Vir elke unieke misdaad is daar ‘n unieke teenstrategie, en AfriForum vra net dieselfde behandeling vir plaasmoorde.”

’n Direkte aanval teen akademici?

Nog ‘n omstredenheid het gespruit uit die video wat Roets in reaksie op Du Plessis se reeks twiets oor AfriForum se statistiek gemaak het. Talle kritici het aangevoer Roets het Du Plessis en akademici gedreig wat krities teenoor AfriForum en hulle standpunt en statistiek oor plaasmoorde staan.

“Ek het onmiddellik na die aanhaling die konteks verduidelik en gesê hierdie is nie letterlik bedoel nie. Ek het punt-vir-punt daarop geantwoord en die slotsom was dat ons nie toelaat dat ons veldtog afhanklik word van die goedkeuring van sogenaamde progressiewe of linkse akademici nie.

“Daar is ook ‘n bepaalde historiese rede hiervoor want van die grootste gruweldade in die wêreld het gebeur terwyl akademici die probleem ontken het.”

Apartheid en wat AfriForum daaroor sê

“Apartheid, hoe goed dit ook al bedoel is deur die mense wat dit destyds gesien het as ŉ strategie vir Afrikaners om te oorleef, het uiteindelik gelei tot die skending van mense se waardigheid en dit het ontaard in ŉ noodtoestand wat uiteindelik met geweld van buite die ANC en die destydse regering in stand gehou moes word. Ons probeer dit nie regverdig nie, dit was tragies en ons veroordeel die skending van mense se waardigheid waar ook al dit plaasgevind het.”

Kriel sê AfriForum is teen die huidige diskoers wat sê die geskiedenis is eintlik eenvoudig en dat die bose Afrikaners wat misdade teen die mensdom gepleeg het aan die eenkant staan en niks goeds gedoen het nie. Terwyl aan die anderkant het jy ‘n vlekkelose ANC wat die bevrydingsbeweging bevorder het.

Die Verenigde Nasies het apartheid in 1973 as ‘n misdaad teen die mensdom verklaar. “Daardie besluit is geneem teen die agtergrond van die Koue Oorlog waar jy die Westerse blok aan die eenkant gehad het en die kommunistiese blok aan die anderkant. Suid-Afrika was in daardie stadium gesien aan die kant van die Westerse blok en die kommunistiese blok wou druk plaas op die Weste deur apartheid tot ‘n misdaad teen die mensdom te verklaar.

“Die kommunistiese blok se mosie was skynheilig en is gemaak deur lande met hulle eie diktators. Kommunisme was self verantwoordelik vir die dood van ‘n 100 miljoen mense. Die VN se ambassadeur het ook gesê die VSA het teen die mosie gestem omdat ŉ misdaad teen die mensdom vergelykbaar moet wees met Hitler se besluit om ses miljoen Jode na die gaskamers te stuur.”

Kriel meen ook dit is belangrik om apartheid binne die konteks en die geskiedenis van daardie tyd te beoordeel maar dat hy dink daar is nie tans ruimte vir ‘n genuanseerde debat daaroor nie.

“Woorde word in ons mond gesit en daar word gesê AfriForum glo daar was eintlik geen fout met die stelsel nie en niks het skeefgeloop nie. Ons sê dit hoegenaamd nie, ons sê duidelik mense se waardigheid is geskend. AfriForum is teen dít wat gebeur het.”

Afrikaners is weer die sondebok

Roets sê hulle glo daar is ŉ ingeboude beloning vir linkse politici om Suid-Afrika se verlede so wreed as moontlik uit te beeld. “Want hoe wreder die verlede was hoe meer regverdig dit swart ekonomiese bemagtiging en hoe makliker kan dit gebruik word as ŉ verskoning vir korrupsie en swak dienslewering. Ek dink die gevolg hiervan is dat Afrikaners, en dikwels boere, die sondebok gemaak geword.”

Kriel sê hy voel sodra jy ŉ standpunt het wat die heersende standpunt uitdaag of daarvan verskil, is daar nie ŉ poging om met jou debat te tree nie daaroor nie. “Mense sal eerder probeer om jou stil te maak deur ŉ etiket om jou nek te hang. Dit is ŉ strategie wat teen minderhede gebruik word.”

Waarheen nou?

“Die Kanadese filosoof Charles Tyler het gesê in ŉ multikulturele samelewing moet daar deurlopend en gereeld vertroue in mekaar hernu word. ŉ Mens kan egter nie vertroue hernu deur stil te bly oor probleme nie – elke groep moet daardie probleme opper en daar moet oplossings daarvoor gevind word,” sê Kriel.

“Ons wil ŉ hand van vriendskap uitsteek en met die ondersteuning wat ons nou in die buiteland kry, het ons meer gewig as ons in gesprekke deelneem. Ons veg nie teen swart mense nie en ons wil hê daar moet ŉ plekkie vir almal in hierdie land wees – dit is die belangrikheid van wedersydse erkenning en respek.

“Ons moet goeie verhoudings handhaaf, maar moet dit uit ŉ posisie doen waar AfriForum kan bewys ons het die vermoë om die diskoers te beïnvloed.”

Kriel benadruk dat AfriForum nie skaam is om te veg vir kwessies wat vir baie Afrikaners belangrik is nie. “Ons het ook ŉ tweede been waar die projekte wat ons aanpak ŉ wyer belang dien, maar waarteen mense wat ons kritiseer hulle graag blind staar.

“Ek dink mense moet ons beoordeel op dit wat ons doen en nie dit wat hulle dink ons doen nie.”

** Maroela Media gaan oor die volgende paar weke poog om kommentaar oor van die kwessies soos apartheid en plaasmoorde te kry van rolspelers en meningsvormers reg oor die politieke spektrum.